
	COMISIA PENTRU MUNCĂ ŞI PROTECŢIE SOCIALĂ



	Bucureşti,
	23 iunie 2008

	Nr.
	27/132


R A P O R T

asupra propunerii legislative pentru modificarea şi completarea art.1 din Legea nr.7/2007 pentru aprobarea Ordonanţei de urgenţă a Guvernului nr.148/2005 privind susţinerea familiei în vederea creşterii copilului
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. Plx 181 din 14 aprilie 2008, cu dezbaterea pe fond în procedură obişnuită a propunerii legislative pentru modificarea şi completarea art.1 din Legea nr. 7/2007 pentru aprobarea Ordonanţei de urgenţă a Guvernului nr. 148/2005 privind susţinerea familiei în vederea creşterii copilului.
La întocmirea prezentului raport Comisia a avut în vedere:

· avizul Consiliului Legislativ (nr.1598/21.11.2007)

· avizul Comisiei juridice, de disciplină şi imunităţi (nr.31/309/05.05.2008)

· punctul de vedere negativ al Guvernului (nr.3126/22.11.2007).

Propunerea legislativă are ca obiect de reglementare completarea art.1 din Ordonanţa de urgenţă a Guvernului nr.148/2005 privind susţinerea familiei în vederea creşterii copilului, aprobată cu modificări şi completări prin Legea nr.7/2007, în sensul acordării, pe perioada concediului pentru creşterea copilului în vârstă de până la 2 ani, a unei indemnizaţii calculate proporţional cu veniturile persoanei care contribuie, dacă aceasta a realizat timp de 12 luni venituri nete de peste 1280 lei. Pentru primul an de concediu se propune ca valoarea indemnizaţiei să fie de 70%, iar în cel de-al doilea an de 60% din venitul lunar.
Comisia propune Plenului Camerei Deputaţilor respingerea iniţiativei legislative din următoarele considerente:

· propunerea legislativă nu face distincţie între tipurile de venituri care ar putea fi obţinute, respectiv; venituri salariale, venituri din activităţi independente, din activităţi agricole, din valorificarea unor bunuri mobile şi imobile, dobânzi, chirii, arendă etc;
· referirea la realizarea unor venituri timp de 12 luni de către potenţialii beneficiari, trebuie să păstreze raportarea la „veniturile profesionale supuse impozitului pe venit” potrivit Legii nr.571/2003 privind Codul fiscal, cu modificările şi completările ulterioare, deoarece trebuie păstrată unitatea terminologică şi de reglementare şi, totodată, trebuie avută în vedere specializarea acestor noţiuni strict definite de legislaţia fiscală;

· din textul propus nu rezultă dacă, în cazul concediului pentru creşterea copilului cu handicap în vârstă de până la 7 ani, indemnizaţia s-ar acorda tot după un sistem proporţional sau dacă în acest caz rămâne aplicabilă indemnizaţia în cuantum fix, prevăzută atât de Ordonanţa de urgenţă a Guvernului nr.148/2005, cât şi de Legea nr.448/2006 privind protecţia şi promovarea drepturilor persoanelor cu handicap, republicată;

· aplicarea măsurilor preconizate ar determina influenţe financiare majore asupra bugetului general consolidat, motiv pentru care iniţiatorii erau obligaţi să prevadă sursa de acoperire a cheltuielilor, astfel cum precizează art.15 alin.(1) din Legea nr.500/2002 privind finanţele publice, cu modificările şi completările ulterioare.
Propunerea legislativă face parte din categoria legilor organice, conform prevederilor art.73 alin.(3) din Constituţia României, republicată.

La dezbaterile care au avut loc în şedinţa comisiei din 18 iunie 2008 au participat, în conformitate cu prevederile art.55 din Regulamentul Camerei Deputaţilor, din partea Ministerului Muncii, Familiei şi Egalităţii de Şanse:
· d-na Denisa Pătraşcu – Secretar de Stat

· d-na Mihaela Grecu – director

· d-na Georgeta Jugănaru – director.
La lucrările comisiei au fost prezenţi 18 deputaţi, din totalul de 19 membri ai comisiei.

Raportul comisiei a fost adoptat cu 17 voturi pentru şi o abţinere.

Propunerea legislativă a fost respinsă de Senat în şedinţa din 8 aprilie 2008.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 


PREŞEDINTE,



SECRETAR,



Gheorghe Barbu


Kerekes Károly 

Şef serviciu, 

Consilier Elena MESAROŞ

Întocmit,

Expert Sorina Steliana Szabo
Consultant Lidia Vlădescu

